2. ปัจจัยความเสี่ยง

ในการดำเนินธุรกิจโดยทั่วไป ความเสี่ยงในการดำเนินงานเป็นสิ่งหนึ่งที่ไม่สามารถหลีกเลี่ยง
ที่ผ่านมา LIVE ให้ความสำคัญในการป้องกันความเสียหายที่อาจจะเกิดขึ้น
โดยมีการประชุมเชิงปฏิบัติการระหว่างหน่วยงานที่เกี่ยวข้องและฝ่ายบริหารเพื่อควบคุมความเสี่ยงให้อยู่ในระดับที่สามารถยอมรับได้

ความเสี่ยงจากการดำเนินงาน

1.  การจัดตั้งคณะกรรมการกิจการกระจายเสียงกิจการโทรทัศน์และโทรคมนาคมแห่งชาติ
    (กสทช.)

แม้ว่าจะมีการประกาศใช้พระราชบัญญัติการประกอบกิจการกระจายเสียง
และกิจการโทรทัศน์แห่งชาติ พ.ศ. 2551 เมื่อวันที่ 5 มีนาคม 2551 รวมถึงประกาศปี? 2553
แต่การจัดตั้งคณะกรรมการกิจการกระจายเสียงกิจการโทรทัศน์และโทรคมนาคมแห่งชาติ
(กสทช.)ยังไม่แล้วเสร็จ ทำให้ธุรกิจวิทยุ
โทรทัศน์และโทรคมนาคมในประเทศโดยรวมอยู่ในภาวะไม่ชัดเจน อย่างไรก็ดี
คาดหมายว่ากระบวนการดังกล่าวจะเสร็จสิ้น เดือน สิงหาคม 2554 หลังจากนั้น
คณะกรรมการชุดดังกล่าว จะเป็นผู้พิจารณาในการออกใบอนุญาต ในระหว่างนี้
กฎหมายข้างต้นได้กำหนดให้คณะกรรมการกิจการโทรคมนาคมแห่งชาติ (กทช.)
สามารถออกใบอนุญาตชั่วคราวแบบปีต่อปีได้ ดังนั้น ความเสี่ยงในการนี้ จึงแบ่งได้เป็น 2 กรณี คือ
กรณีที่ 1 ได้แก่ การกำหนดคุณสมบัติของผู้ได้รับใบอนุญาตโดย กสทช.
ว่าจะมีข้อกำหนดหรือเงื่อนไขใดที่มีผลต่อการดำเนินธุรกิจของบริษัทหรือไม่ และกรณีที่ 2
หากการจัดตั้ง กสทช.เนิ่นช้าออกไป การที่ กทช. สามารถออกใบอนุญาตชั่วคราวได้
ทำให้มีผู้ประกอบการรายใหม่สนใจเข้ามาดำเนินธุรกิจมากยิ่งขึ้น ทำให้เกิดการแข่งขันทางธุรกิจสูง
อย่างไรก็ตาม ความเสี่ยงใน 2 กรณีดังกล่าวนี้
มีผลกระทบต่อธุรกิจผลิตรายการโทรทัศน์ระบบบอกรับสมาชิก แต่จากการที่ LIVE
มีการดำเนินธุรกิจดังกล่าวมากว่า 5 ปี
สามารถผลิตรายการที่มีคุณภาพและดำเนินกิจการอย่างถูกต้องมาโดยตลอด จึงคาดว่า LIVE
จะไม่ได้รับผลกระทบจากกรณีดังกล่าวนี้

2.  การแข่งขันในการดำเนินการ

LIVE ตระหนักถึงการดำเนินการธุรกิจปัจจุบันที่มีการแข่งขันสูง ดังนั้น
จึงให้ความสำคัญต่อการปฏิบัติตนต่อลูกค้าทุกรายอย่างเต็มความสามารถ
ตลอดจนแสวงหาพันธมิตรใหม่ๆ เพื่อเสริมสร้างความแข็งแกร่งในการดำเนินธุรกิจ นอกจากนี้
ยังพัฒนาธุรกิจที่ดำเนินการอยู่ให้มีความครบถ้วนหลากหลายสามารถสนองตอบความต้องการต่างๆ
ให้กับลูกค้าได้ สิ่งเหล่านี้คือปัจจัยที่ช่วยให้ LIVE
สามารถดำเนินธุรกิจแข่งขันกับผู้ประกอบการรายอื่น ๆ ได้ อย่างไรก็ดี
มีบางธุรกิจที่บริษัทเริ่มเล็งเห็นได้ถึงความเสียงในการแข่งขันที่สูงขึ้นอย่างเห็นได้ชัดและเริ่มส่งผลกระทบโดยตรงต่อยอดขาย
คือธุรกิจซอฟท์แวร์โปรแกรมป้องกันไวรัสคอมพิวเตอร์ อุตสาหกรรม ไอที

3.  ความต่อเนื่องของสิทธิในการดำเนินงาน

การดำเนินธุรกิจของ LIVE มีความเกี่ยวเนื่องกับสิทธิและ/หรือสัมปทาน
ทำให้ธุรกิจมีมีปัจจัยที่ถูกกำหนดระยะเวลาในการดำเนินการ เช่น การเช่าช่องสัญญาณดาวเทียม
และสิทธิการเช่าที่ดินในจุดติดตั้งของสื่อนอกบ้าน ตลอดจนสิทธิในการจัดจำหน่ายผลิตภัณฑ์ไอที เป็นต้น
ด้วยเหตุนี้ LIVE จึงให้ความสำคัญกับคู่ค้า รวมถึงกระจายความเสี่ยงด้วยการสร้างพันธมิตร
ในรูปแบบหุ้นส่วนการค้า ภายใต้แนวคิดแบบผลประโยชน์ร่วม

4.  ความเสี่ยงจากการเปลี่ยนแปลงด้านเทคโนโลยี

การดำเนินธุรกิจของ LIVE มีความเกี่ยวเนื่องกับการเปลี่ยนแปลงด้านเทคโนโลยีเช่นกัน
ธุรกิจที่มีความเกี่ยวเนื่องเป็นอย่างมาก ได้แก่ ผลิตภัณฑ์ป้องกันความปลอดภัยเครือข่ายคอมพิวเตอร์
(IT Security) ซึ่งดำเนินการโดยบริษัทย่อยแห่งหนึ่งของ LIVE
ซึ่งได้ทำการศึกษาและให้ความสำคัญกับการทำวิจัยตลาดอย่างต่อเนื่อง
เพื่อทำการพัฒนาผลิตภัณฑ์กับเจ้าของลิขสิทธิ์ซึ่งเป็นคู่ค้าของบริษัทให้ตรงกับความต้องการ
ตลอดจนแสวงหาผลิตภัณฑ์ใหม่อย่างต่อเนื่อง นอกจากนี้
ในส่วนผลิตภัณฑ์ป้องกันความปลอดภัยดังกล่าวได้รับผลกระทบจากการเปลี่ยนแปลงเทคโนโลยีไม่มากนัก
เมื่อเทียบกับผลิตภัณฑ์คอมพิวเตอร์ประเภทอื่น ๆ
ความเสี่ยงกรณีดังกล่าวนี้คาดว่าจะอยู่ในระดับที่ไม่รุนแรงมากนัก

5.  ความเสี่ยงในการซื้อลิขสิทธิ์ เนื้อหารายการ จากต่างประเทศ

ในการซื้อลิขสิทธิ์ดังกล่าวเป็นการซื้อเพื่อนำมาออกในช่องรายการที่มีอยู่
โดยมีความเสี่ยงที่เห็นได้ชัดในการซื้อลิขสิทธิ์อยู่ 2 ประการด้วยกันคือ ประการที่
1ในส่วนของราคาและระยะเวลาสิทธิที่ได้รับ ซึ่งมีแนวโน้มที่ราคาจะสูงขึ้นทุกปี
และรวมถึงการได้ครอบครองสิทธิดังกล่าวยังไม่แน่นอน
ทำให้ในส่วนนี้ทางบริษัทจึงเลือกที่จะทำสัญญาในระยะยาวขึ้นกว่า 1 ปี เป็น 3 ปี
เพื่อลดความเสี่ยงเรื่องราคา และรักษาสิทธิให้อยู่กับเรา เพราะถ้าไม่ทำเช่นนั้น
จะไม่คุ้มค่าในการทำตลาด เพราะระยะเวลาเพียง 1 ปี ไม่เพียงพอที่จะสร้างผลกำไรให้บริษัท
ในความเป็นจริงบริษัทจะเห็นผลกำไรจากลิทธิแต่ละตัวในปีที่ 2 และ 3 ประการที่สอง
ในการซื้อลิทธิจากต่างประเทศจะมีเรื่องของอัตราแลกเปลี่ยนเข้ามาเกี่ยวข้อง
ซึ่งถือได้ว่าเป็นสาระสำคัญมากยิ่งขึ้นในปีที่ผ่าน ทั้งนี้เป็นความเสี่ยงที่สามารถ
ควบคุมได้จากเครื่องมือต่างๆทางการเงิน
และการเจรจาในการซื้อที่ลดความเสี่ยงดังกล่าวเช่นการซื้อด้วยอัตราแลกเปลี่ยน ณ.วันซื้อขาย
หรือเทียบได้กับการซื้อด้วยราคาเป็นบาท
นอกจากนี้ยังได้ปรับเปลี่ยนทิศทางให้มีการผลิตรายการที่เป็นลิขสิทธิ์ของบริษัทขึ้นเอง
โดยเพิ่มสัดส่วนมากขึ้นทุกปีด้วย

6.  ความเสี่ยงในด้านกฎหมาย หรือข้อบังคับจากภาครัฐ

บางช่วงเวลาที่ภาครัฐมีการพิจารณาเพื่อออกกฎเกณฑ์ที่มีความเกี่ยวเนื่องกับธุรกิจของบริษัท
จะมีผลกระทบให้ลูกค้าชะลอการตัดสินใจหรือมีผลต่อการขยายธุรกิจได้ จนกว่า
จะมีการประกาศกฎเกณฑ์ดังกล่าวอย่างชัดเจน เช่น
ช่วงที่มีการเรียกร้องให้เข้มงวดและมีการควบคุมป้ายโฆษณาขนาดใหญ่ (Billboard)
ของทางราชการ มีผลกระทบต่อการตัดสินใจซื้อของลูกค้าอย่างเห็นได้ชัด ที่ผ่านมา LIVE
ให้ความสำคัญในการปฏิบัติตามกฎหมาย และข้อบังคับจากภาครัฐอย่างเคร่งครัด
และมีการกระจายรายได้จากหลายหน่วยธุรกิจ ส่วนหนึ่งเพื่อป้องกันความเสียหาย
ไม่ให้ผลกระทบที่เกิดขึ้นส่งผลต่อรายได้และการดำเนินธุรกิจอย่างมีนัยสำคัญ

7.  ความเสี่ยงทางด้านการเมือง

ความเสี่ยงจากความผันผวนทางการเมืองเริ่มมีผลต่อการดำเนินธุรกิจในภาพรวมของประเทศ
ซึ่งส่งผลกระทบโดยตรงต่ออุตสาหกรรม และต่ออำนาจซื้อของประชาชน
เนื่องจากความรุนแรงทางการเมืองมีโอกาสเกิดขึ้นสูง
ไม่ว่าจะเป็นเรื่องการกระทบกระทั่งกับประเทศเพื่อนบ้านหรือ
การเมืองภายในที่แบ่งแยกออกเป็นฝ่ายๆ
ทำให้ต่างประเทศเริ่มมีความกังวลในการเข้ามาลงทุนในประเทศ
นักลงทุนชะลอการลงทุนลงเพื่อรอดูสถานการณ์

ความเสี่ยงทางด้านการเงิน

1.  ความเสี่ยงจากปัญหาสภาพคล่อง

LIVE อาจจะได้รับผลกระทบต่อสภาพคล่องทางการเงินได้
เนื่องจากการดำเนินการทั้งหมดใช้กระแสเงินสดภายในกิจการ
จึงทำการป้องกันความเสี่ยงที่อาจเกิดขึ้น ด้วยการเพิ่มสัดส่วนทางการเงินในการกู้ยืมเงินระยะสั้น
หรือขอเป็นวงเงินฉุกเฉินไว้

2.  ความเสี่ยงจากการจัดหาเงินทุนภายนอก

ถึงแม้ว่า LIVE มีอัตราส่วนหนี้สินรวมต่อส่วนของผู้ถือหุ้นอยู่ในระดับต่ำ
ประกอบกับหนี้สินทั้งหมดที่มีในปัจจุบันเป็นหนี้สินทางการค้า ดังนั้น
จึงมีความสามารถในการก่อภาระทางการเงินได้ อย่างไรก็ตาม LIVE
มีข้อจำกัดในการกู้ยืมเงินจากสถาบันการเงินภายในประเทศ
เนื่องจากไม่มีการลงทุนในสินทรัพย์ถาวรในส่วนของที่ดิน ซึ่งจะใช้เป็นหลักประกัน
และเป็นปัจจัยหลักในการพิจารณาของสถาบันการเงินบางแห่ง
กรรมการจึงเจรจากับกลุ่มผู้ถือหุ้นในบริษัทย่อย ในการหาหลักทรัพย์มาเป็นหลักประกัน

3.  ความเสี่ยงจากอัตราแลกเปลี่ยน

การดำเนินธุรกิจของ LIVE มีรายได้และค่าใช้จ่ายส่วนใหญ่อยู่ในรูปเงินบาท
มีเพียงส่วนหนึ่งเท่านั้นที่อยู่ในรูปเงินตราต่างประเทศ
ซึ่งส่วนใหญ่เป็นค่าใช้จ่ายในการเช่าช่องสัญญาณดาวเทียมที่เป็นต้นทุนการผลิตของบริษัทย่อยในแต่ละเดือน
ที่ผ่านมา LIVE ไม่ใช้ตราสารอนุพันธ์ทางการเงินใดๆ เนื่องจากจำนวนเงินและธุรกรรมมีไม่มากนัก
อีกทั้ง ค่าเงินบาทในช่วงที่ผ่านมามีแนวโน้มแข็งค่าโดยตลอด อย่างไรก็ตาม LIVE
ตระหนักถึงความสำคัญในการใช้เครื่องมือในการป้องกันความเสี่ยง
และจะเลือกใช้เมื่อเห็นว่าอยู่ในสถานการณ์ที่ไม่เป็นผลดีต่อบริษัท

ความเสี่ยงทางการบริหารและการจัดการ

การดำเนินธุรกิจของ LIVE ต้องอาศัยบุคลากรที่มีความรู้ และความสามารถโดยเฉพาะ
เนื่องจากเป็นการผลิตผลงานที่มีลักษณะสร้างสรรค์ ที่ผ่านมา
จึงให้ความสำคัญต่อพนักงานทุกระดับเป็นอย่างยิ่ง ไม่ว่าจะเป็นการเปิดโอกาสให้แสดงความคิดเห็น
การสนับสนุนให้มีส่วนร่วมในการตัดสินใจ และการส่งเสริมให้มีการจัดกิจกรรมระหว่างกัน
เพื่อให้เกิดความผูกพันในองค์กร นอกจากนี้ การดำเนินงานต่าง ๆ
จะเน้นการทำงานในลักษณะเป็นทีม โดยไม่ยึดติดตัวบุคคล
ซึ่งจะช่วยลดความเสี่ยงในด้านการบริหารงานและมีบุคลากรในระดับรองที่สามารถทดแทนได้ในกรณีที่จำเป็น
นอกจากนี้จะส่งเสริมให้เป็นองค์กรแห่งการเรียนรู้
เพื่อพัฒนาความรู้ให้กับพนักงานในทุกระดับและรักษาความรู้ไว้ในบริษัทเพื่อศักยภาพในการแข่งขันที่ยั่งยืน